CELEX: 32019D0142
Language: el
Date: 2019-01-29 00:00:00
Title: Εκτελεστική απόφαση (ΕΕ) 2019/142 της Επιτροπής, της 29ης Ιανουαρίου 2019, σχετικά με την αναγνώριση του συστήματος «U.S. Soybean Sustainability Assurance Protocol» για την απόδειξη της συμμόρφωσης με τα κριτήρια αειφορίας που προβλέπουν οι οδηγίες 98/70/ΕΚ και 2009/28/ΕΚ του Ευρωπαϊκού Κοινοβουλίου και του Συμβουλίου

30.1.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 26/10
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/142 ΤΗΣ ΕΠΙΤΡΟΠΗΣ
         της 29ης Ιανουαρίου 2019
         σχετικά με την αναγνώριση του συστήματος «U.S. Soybean Sustainability Assurance Protocol» για την απόδειξη της συμμόρφωσης με τα κριτήρια αειφορίας που προβλέπουν οι οδηγίες 98/70/ΕΚ και 2009/28/ΕΚ του Ευρωπαϊκού Κοινοβουλίου και του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 98/70/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 1998, σχετικά με την ποιότητα των καυσίμων βενζίνης και ντίζελ και την τροποποίηση της οδηγίας 93/12/ΕΟΚ του Συμβουλίου (1), και ιδίως το άρθρο 7γ παράγραφος 4 δεύτερο εδάφιο,
         Έχοντας υπόψη την οδηγία 2009/28/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με την προώθηση της χρήσης ενέργειας από ανανεώσιμες πηγές και την τροποποίηση και τη συνακόλουθη κατάργηση των οδηγιών 2001/77/ΕΚ και 2003/30/ΕΚ (2), και ιδίως το άρθρο 18 παράγραφος 4 δεύτερο εδάφιο,
         Εκτιμώντας τα ακόλουθα:
         
                     (1)
                  
                  
                     Τα άρθρα 7β και 7γ και το παράρτημα IV της οδηγίας 98/70/ΕΚ, καθώς και τα άρθρα 17 και 18 και το παράρτημα V της οδηγίας 2009/28/ΕΚ προβλέπουν παρόμοια κριτήρια αειφορίας για τα βιοκαύσιμα και τα βιορευστά, καθώς και παρόμοιες διαδικασίες για την επαλήθευση της συμμόρφωσης των βιοκαυσίμων και των βιορευστών με τα εν λόγω κριτήρια.
                  
               
                     (2)
                  
                  
                     Όταν πρόκειται να ληφθούν υπόψη τα βιοκαύσιμα και τα βιορευστά για τους σκοπούς που αναφέρονται στο άρθρο 17 παράγραφος 1 στοιχεία α), β) και γ) της οδηγίας 2009/28/ΕΚ, τα κράτη μέλη πρέπει να απαιτούν από τους οικονομικούς φορείς να αποδείξουν ότι τα βιοκαύσιμα και τα βιορευστά πληρούν τα κριτήρια αειφορίας που ορίζονται στο άρθρο 17 παράγραφοι 2 έως 5 της εν λόγω οδηγίας.
                  
               
                     (3)
                  
                  
                     Στις 15 Νοεμβρίου 2018 υποβλήθηκε στην Επιτροπή αίτημα προκειμένου να αναγνωριστεί ότι με το σύστημα «U.S. Soybean Sustainability Assurance Protocol» («Πρωτόκολλο των ΗΠΑ για τη διασφάλιση της βιώσιμης παραγωγής σόγιας») αποδεικνύεται ότι οι αποστολές βιοκαυσίμων πληρούν τα κριτήρια αειφορίας που ορίζονται στις οδηγίες 98/70/ΕΚ και 2009/28/ΕΚ. Το σύστημα έχει την έδρα του στις Ηνωμένες Πολιτείες, στη διεύθυνση 16305 Swingley Ridge Road, Suite 200 Chesterfield, MO 63017. Καλύπτει τη σόγια που παράγεται στις Ηνωμένες Πολιτείες και την αλυσίδα επιτήρησης από τις γεωργικές εκμεταλλεύσεις που παράγουν σόγια έως τον τόπο εξαγωγής της.
                  
               
                     (4)
                  
                  
                     Από την αξιολόγηση του συστήματος «U.S. Soybean Sustainability Assurance Protocol» η Επιτροπή διαπίστωσε ότι πληροί επαρκώς τα κριτήρια αειφορίας που ορίζονται στις οδηγίες 98/70/ΕΚ και 2009/28/ΕΚ, και ότι εφαρμόζει σύστημα ισοζυγίου μάζας σύμφωνα με το άρθρο 7γ παράγραφος 1 της οδηγίας 98/70/ΕΚ και το άρθρο 18 παράγραφος 1 της οδηγίας 2009/28/ΕΚ.
                  
               
                     (5)
                  
                  
                     Από την αξιολόγηση του συστήματος «U.S. Soybean Sustainability Assurance Protocol» διαπιστώθηκε ότι πληροί κατάλληλα πρότυπα αξιοπιστίας, διαφάνειας και ανεξάρτητου ελέγχου, και ότι συμμορφώνεται με τις μεθοδολογικές απαιτήσεις που ορίζονται στο παράρτημα IV της οδηγίας 98/70/ΕΚ και στο παράρτημα V της οδηγίας 2009/28/ΕΚ.
                  
               
                     (6)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη βιωσιμότητα των βιοκαυσίμων και βιορευστών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το σύστημα «U.S. Soybean Sustainability Assurance Protocol» («το σύστημα»), το οποίο υποβλήθηκε στην Επιτροπή προς αναγνώριση στις 15 Νοεμβρίου 2018, αποδεικνύει ότι οι αποστολές βιοκαυσίμων και βιορευστών που παράγονται σύμφωνα με τα πρότυπα παραγωγής βιοκαυσίμων και βιορευστών του συστήματος πληρούν τα κριτήρια αειφορίας που ορίζονται στο άρθρο 7β παράγραφοι 3, 4 και 5 της οδηγίας 98/70/ΕΚ και στο άρθρο 17 παράγραφοι 3, 4 και 5 της οδηγίας 2009/28/ΕΚ.
            Το σύστημα περιέχει ακριβή δεδομένα για τους σκοπούς του άρθρου 17 παράγραφος 2 της οδηγίας 2009/28/ΕΚ και του άρθρου 7β παράγραφος 2 της οδηγίας 98/70/ΕΚ όσον αφορά τις ετήσιες εκπομπές από την τροποποίηση των αποθεμάτων άνθρακα που οφείλονται σε αλλαγή της χρήσης γης (e
                  l
               ), όπως αναφέρεται στο παράρτημα IV μέρος Γ σημείο 1 της οδηγίας 98/70/ΕΚ και στο παράρτημα V μέρος Γ σημείο 1 της οδηγίας 2009/28/ΕΚ, για τις οποίες αποδεικνύει ότι ισούνται με μηδέν.
         
         
            Άρθρο 2
            Η Επιτροπή ενημερώνεται χωρίς καθυστέρηση για κάθε αλλαγή στα περιεχόμενα του συστήματος, όπως υποβλήθηκε στην Επιτροπή προς αναγνώριση στις 15 Νοεμβρίου 2018, η οποία θα μπορούσε να επηρεάσει τη βάση της παρούσας απόφασης.
            Η Επιτροπή αξιολογεί τις κοινοποιηθείσες αλλαγές, προκειμένου να διαπιστώσει κατά πόσον το σύστημα εξακολουθεί να πληροί επαρκώς τα κριτήρια αειφορίας για τα οποία έχει αναγνωριστεί.
         
         
            Άρθρο 3
            Η Επιτροπή δύναται να καταργήσει την παρούσα απόφαση, μεταξύ άλλων, σε οποιαδήποτε από τις ακόλουθες περιπτώσεις:
            
                        α)
                     
                     
                        όταν έχει αποδειχθεί σαφώς ότι το σύστημα δεν θέτει σε εφαρμογή στοιχεία που θεωρούνται σημαντικά για την παρούσα απόφαση ή εφόσον έχει συντελεστεί σοβαρή και διαρθρωτική παραβίαση των εν λόγω στοιχείων·
                     
                  
                        β)
                     
                     
                        όταν δεν υποβάλλονται ετήσιες εκθέσεις στην Επιτροπή σχετικά με σύστημα, σύμφωνα με το άρθρο 7γ παράγραφος 6 της οδηγίας 98/70/ΕΚ και το άρθρο 18 παράγραφος 6 της οδηγίας 2009/28/ΕΚ·
                     
                  
                        γ)
                     
                     
                        όταν στο σύστημα δεν εφαρμόζονται πρότυπα ανεξάρτητου ελέγχου που εξειδικεύονται με εκτελεστικές πράξεις δυνάμει του άρθρου 7γ παράγραφος 5 τρίτο εδάφιο της οδηγίας 98/70/ΕΚ και του άρθρου 18 παράγραφος 5 τρίτο εδάφιο της οδηγίας 2009/28/ΕΚ, ή δεν πραγματοποιούνται βελτιώσεις σε άλλα στοιχεία του συστήματος που θεωρούνται σημαντικές για τη συνέχιση της αναγνώρισής του.
                     
                  
         
            Άρθρο 4
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            Εφαρμόζεται έως τις 30 Ιουνίου 2021.
         
         
            Βρυξέλλες, 29 Ιανουαρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 350 της 28.12.1998, σ. 58.
         
            (2)  ΕΕ L 140 της 5.6.2009, σ. 16.